Жылэхьэж Артур Москва щагъэлъапIэ
ЦIыхухэм социальнэ Iуэхутхьэбзэхэр яхуэщIэнымкIэ Тэрч муниципальнэ районым и комплекс центрым и унафэщI Жылэхьэж Артур хэтащ социальнэ лэжьакIуэхэмрэ социальнэ педагогхэмрэ я етхуанэ урысейпсо зэIущIэшхуэм.
«Социальнэ лэжьыгъэр илъэс 25-рэ ирокъу: дыгъуасэ, нобэ, пщэдей» зыфIаща икIи социальнэ IэнатIэм, жылагъуэ, псапащIэ зэгухьэныгъэхэм я лIыкIуэу 1200-м щIигъу щызэхуэса а зэхыхьэшхуэр иджыблагъэ Москва къалэм щекIуэкIащ. Ар къызэрагъэпэщащ «Социальнэ педагогхэмрэ социальнэ лэжьакIуэхэмрэ я урысейпсо жылагъуэ союз» зэгухьэныгъэм, УФ-м Лэжьыгъэмрэ социальнэ дэIэпыкъуныгъэмкIэ и министерствэм, Москва къалэм Лэжьыгъэмрэ социальнэ дэIэпыкъуныгъэмкIэ и департаментым. Абыхэм Iуэхур къыдаIыгъащ УФ-м и Федеральнэ Зэхуэсым и Къэрал Думэм, «Урысей зэкъуэт» урысейпсо партым, УФ-м и Жылагъуэ палатэм, Москва и Правительствэм, Урысейм МамырыгъэмкIэ и фондым, Урыс православнэ члисэм, Урысей къэрал университетым сабий дэхуэхахэм защIэгъэкъуэнымкIэ и фондым.
Гупиблу гуэшауэ делегатхэр Iуэху зэмылIэужьыгъуэхэм ятеухуауэ зэчэнджэщащ. Жылэхьэж Артур къызэрыджиIэжамкIэ, ар хэтащ Урысей Федерацэм и цIыхухэм социальнэ Iуэхутхьэбзэхэр яхуэщIэнымкIэ хабзэ нэхъыщхьэм щытепсэлъыхьа гупым. 2012 гъэм дыгъэгъазэм и 28-м къащта а законыр сэбэпышхуэ хъуащ къэралым социальнэ лэжьыгъэм зыщегъэужьынымкIэ. Ауэ, къэпсалъэхэм зэрыжаIамкIэ, абы дыщIыгъужын хуейхэр мащIэкъым, зэхъуэкIыныгъэ пыухыкIахэри хэлъхьэпхъэщ.
Жылэхьэж Артур зэIущIэм къыщратащ съездым зэрыхэтамкIэ сертификатымрэ «Социальнэ лэжьыгъэр илъэс 25-рэ ирокъу» юбилей медалымрэ.
Токъмакъ Мадинэ.
